## Priopćenje i Upozorenje Ustavnog suda Republike Hrvatske broj U-VII-271 od 2

### NN 35/1997 (4.4.1997.), Priopćenje i Upozorenje Ustavnog suda Republike Hrvatske broj U-VII-271 od 2

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, u postupku nadzora nad ustavnošću i zakonitošću
izbora, temeljem članka 125. alineja sedma Ustava Republike Hrvatske, te
članka 38. alineja prva Ustavnog zakona o Ustavnom sudu Republike Hrvatske
("Narodne novine", broj 13/91), u povodu prijedloga Socijaldemokratske
partije Hrvatske, na sjednici održanoj dana 2. travnja 1997. godine, donio
je i daje sljedeće

## **PRIOPĆENJE I UPOZORENJE**

Ustavnom sudu Republike Hrvatske obratila se je Socijaldemokratska partija
Hrvatske podneskom koji je pogrešno označen kao žalba na rješenje Izbornog
povjerenstva Republike Hrvatske, klasa: 013-01/97-01/01, urbroj: 599-97-179,
od 27. ožujka 1997. godine.

Ocijenivši da se podnesak ne odnosi na izborne sporove u smislu odredaba
članaka 54. do 58. Zakona o izborima zastupnika u Sabor Republike Hrvatske
("Narodne novine", broj 22/1992, 1/1993, pročišćeni tekst 30/1993, 11/1994,
68/1995 i 108/1996), odnosno u smislu odredaba članaka 56. do 60. Zakona
o izboru članova predstavničkih tijela jedinica lokalne samouprave i jedinica
lokalne uprave i samouprave ("Narodne novine", broj 90/1992, 69/1995, 59/1996,
ispr. 63/1996), Ustavni sud podnesak drži prijedlogom za nadzor nad ustavnošću
i zakonitošću izbora iz odredaba članaka 38.-42. već navedenog Ustavnog
zakona.

Socijaldemokratska partija Hrvatske razlog obraćanja Ustavnom sudu nalazi
u nepravilnosti izborne promidžbe od strane Hrvatske demokratske zajednice
u svezi sa spotom "Za Hrvatsku za koju smo se borili - zna se HDZ" i to
iz dva razloga: 1) jer se u navedenom spotu rabe arhivske snimke aktivnog
djelovanja Hrvatske vojske u obrambenim akcijama kao i snimke vojnog mimohoda
održanog na Jarunu u povodu 5. obljetnice hrvatske samostalnosti i državnosti
i 2) jer u spotu nastupa pjevač u vojnoj odori.

U svezi s iznijetim ovaj Sud

1. **priopćuje** da su arhivske snimke o kojima je riječ u prijedlogu
dio povijesne dokumentacije ovog naroda i njih može od Hrvatske televizije
dobiti na korištenje svaka stranka, pod jednakim uvjetima, pa i u svrhu
svoje izborne promidžbe.

2. **upozorava,** u pogledu nastupa pjevača u vojnoj odori u istom
spotu, na odredbe članka 42. Zakona o obrani (pročišćeni tekst "Narodne
novine", broj 74/1993, 57/1996), koje propisuju zabranu svake političke
djelatnosti, osnivanja stranaka, održavanja političkih skupova i manifestacija
u oružanim snagama, te zabranu vojnim osobama i osobama na službi u oružanim
snagama da sudjeluju u uniformi na skupovima, ophodima i demonstracijama.

Prema shvaćanju ovog Suda nastup u vojnoj odori na televiziji treba
shvatiti kao oblik sudjelovanja u uniformi na skupovima.

Sud također upozorava na odredbu članka 32. Zakona o službi u oružanim
snagama Republike Hrvatske ("Narodne novine", broj 23/1995, 33/1995) prema
kojoj vojna osoba nosi odoru za vrijeme vojne službe.

Na kraju Sud upozorava da ove zakonske odredbe obvezuju na promjene
u navedenom spotu prije daljnjih emitiranja.

Broj: U-VII-271/1997
Zagreb, 2. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Ostalo, NN 35/1997-524